Na osnovu člana 24 stav 1 Zakona o lokalnoj samoupravi ( „Službeni list RCG“, broj 42/03) i člana 42 stav 1 tačka 35 Statuta opštine Rožaje ( „Službeni list Crne Gore – opštinski propisi“, broj 09/11 i 31/16), Skupština opštine Rožaje, na sjednici održanoj dana 20.07.2017.godine, **donijela je**

**ODLUKU**

**o upotrebi grba i zastave opštine Rožaje**

I OPŠTE ODREDBE

Član 1

Ovom Odlukom uređuje se upotreba grba i zastave opštine Rožaje.

Član 2

Grb i zastava Opštine mogu da se upotrebljavaju samo u obliku i sadržaju koji su utvrđeni Statutom Opštine i u skladu sa ovom Odlukom.

Član 3

Etalon ( izvornik ) grba i zastave čuva se u Skupštinskoj službi.

II UPOTREBA GRBA I ZASTAVE OPŠTINE

Član 4

Grb i zastava Opštine ne mogu se upotrebljavati kao robin ili uslužni žig, uzorak ili model, niti kao bilo koji drugi znak za obilježavanje robe ili usluga.

Član 5

Na grub ili zastavi ne može se ništa ispisivati, dodavati ili mijenjati.

Član 6

Grb i zastava ne smiju se upotrebljavati ako su oštećeni ili su svojim izgledom nepodobni za upotrebu.

Član 7

Grb i zastava kojima su izmijenjeni odnosno modifikovani pojedini elementi ali svojim izgledom asociraju na grb ili zastavu Opštine ne smiju se koristiti.

Član 8

Grb i zastava Opštine ne smiju da se upotrebljavaju neprimjerno i nedolično, na način koji vrijeđa javni moral i dostajanstvo građana Opštine.

1. **Službena upotreba grba**

Član 9

Grb Opštine je oznaka i symbol Opštine, u službenoj je upotrebi a koristi ga Opština za obilježavanje zgrada u kojima su smješteni organi lokalne samouprave i organi lokalne uprave.

Grb Opštine obavezno se utiskuje na pečatima Opštine i njenih organa.

Član 10

Grb Opštine ističe se na javnim mjestima, na otvorenom i zatvorenom prostoru za vrijeme manifestacija značajnim za Opštinu.

Član 11

Grb Opštine obavezno se utiskuje, odnosno štampa na poveljama, diplomama, zahvalnicama, nagradama i drugim javnim priznanjima koje dodjeljuje Opština.

Član 12

Grb Opštine može se koristiti u službenim prostorijama organa lokalne samouprave i salama za sjednice, kao oznaka na službenom odijelu službenika i namještenika organa lokalne uprave koji u skladu sa posebnim propisima nose službena odijela kao in a službenim vozilima.

1. **Upotreba grba po odobrenju**

Član 13

Preduzeću, ustanovi i drugoj organizaciji, preduzetniku sa sjedištem na teritoriji opštine rožaje i fizičkom licu, izuzetno se može odobriti grb Opštine uz naknadu upotrijebi kao ukras ili dio ukrasa, kao dio nezaštićenog znaka ili u komercijalne svrhe.

Član 14

Zahtjev za dobijanje odobrenja za upotrebu grba podnosi se nadležnom za poslove opšte uprave i sadrži namjenu upotrebe grba, tehnički opis i druge činjenice bitne za odlučivanje.

Po zahtjevu iz stave 1 ovog člana odlučuje se rješenjem.

Rješenje iz prethodnog stave sadrži uslove, namjenu i rok pod kojim je odbobreno korišćenje grba.

Protiv rješenja se može podnijeti prigovor Glavnom administratoru.

Član 15

Visina naknade određuje se prema vremenu upotrebe i broju predmeta za koje se dozvoljava upotrebe grba.

Naknada za upotrebu grba u komercijalne i marketinške svrhe reguliše se ugovorom zaključenim između korisnika i predsjednika Opštine ili lica koje on ovlasti, a na osnovu kriterijuma iz prethodnog stava.

Član 16

Organ iz član 14 ove Odluke, može odobrenje za upotrebu grba izdati bez naknade kada predsjednik Opštine ocijeni da je to od interesa za promovisanje Opštine u zemlji i inostranstvu.

Član 17

O izdatim odobrenjima iz člana 14 ove Odluke vodi se registar.

Registar iz stave 1 ovog člana sadrži: redni broj, naziv podnosioca zahtjeva, broj, datum i godinu izdavanja, namjenu korišćenja grba, vremenski period važenja odobrenja ili količina robe odnosno predmeta za komercijalnu ili drugu upotrebu.

Član 18

Odobrenje iz člana 14 ove Odluke neće se izdati kada se to protivi javnom moralu i kada organ uprave ocijeni kada bi njegova upotreba bila neprimjerena.

Odobrenje se neće izdati kada za to služi za promovisanje aktivnosti političkih partija.

Član 19

Upotreba grba po odobrenju ukinuće se odnosno zabraniti njegova dalja upotreba po službenoj dužnosti ako nadležni organ utvrdi da korisnik odobrenja upotrebljava grb suprotno utvrđenoj namjeni i uslovima ili se ne stara o primjerenom izgledu ukrasa, nezaštićenog znaka ili komercijalnog pakovanja ili izgleda predmeta ili robe za koje je odobrena upotreba grba.

1. **Upotreba zastave Opštine**

Član 20

Zastava Opštine ističe se:

* Ispred sjedišta Opštine ili na zgradi Opštine ( stalno istaknuta );
* U dane praznika Opštine na objektima Opštine i objektima javnih službi čiji je osnovač opština Rožaje;
* Prilikom proslava, svečanosti i drugih masovnih kulturnih, sportskih i sličnih manifestacija od značaja za Opštinu, prilikom susreta, takmičenja i skupova ( političkih, naučno kulturnih, umjetničkih, sportskih i drugih ) na kojima je Opštine učestvuje ili je reprezentovana, pokrovitelj odnosno organizator.

Član 21

Odredbe ove Odluke koje se odnose na izdavanje odobrenja za upotrebu grba primjenjuju se in a zastavu.

Član 22

Kada se zastava ističe sa zastavama drugih gradova, odnosno opština postavlja se tako da se ističe prednost zastave opštine domaćina.

Član 23

Zastava ne smije biti postavljena da dodiruje tlo, niti kao podloga, podmetač, prostirka, zavjesa ili slično.

Zastava se ne smije cijepati, uništavati, omalovažiti.

Član 24

Stručne i administrativno-tehničke poslove u vezi sa upotrebom i zaštitom grba i zastave, shodno odredbama ove Odluke obavlja organ nadležan za poslove opšte uprave.

Član 25

Inspekcijski nadzor nad sprovođenjem ove Odluke vrši Komunalna policija.

III KAZNENE ODREDBE

Član 26

Novčanom kaznom u iznosu od desetostrukog do dvadesetostrukog iznosa minimalne zarade u državi kazniće se za prekršaj pravno lice ili preduzetnik:

* ako grb i zastavu upotrebljava suprotno članu 4 ove Odluke;
* ako na grub ili zastavi Opštine nešto ispiše, doda ili promijeni i takav symbol javno upotrijebi ( član 5 );
* ako oštećeni ili po izgledu nepodobni za upotrebu grb ili zastavu javno upotrijebi (član 6);
* ako grb ili zastavu Opštine u modifikovanom obliku upotrijebi (član 7);
* ako grb ili zastavu Opštine koristi bez odobrenja nadležnog organa (član 13);

Za prekršaj iz stave 1 ovog člana kazniće se odgovorno lice u organu i pravnom licu i preduzetnik novčanom kaznom u iznosu jednostrukog do desetostrukog iznosa minimalne zarade u državi.

Član 27

Učiniocu prekršaja iz prethodnog člana ove Odluke izreći će se i zaštitna mjera oduzimanja predmeta kojim je prekršaj počinio.

Oduzeti predmeti se uz zahtjev za pokretanje prekršajnog postupka predaju organu nadležnom za vođenje prekršajnog postupka.

IV PRELAZNE I ZAVRŠNE ODREDBE

Član 28

Preduzeća, ustanove ili druge organizacije, preduzetnici i fizička lica koja do stupanja na snagu ove Odluke koriste grb, dužni su u roku od šest mjeseci od stupanja na snagu ove Odluke pribaviti odobrenja za upotrebu grba nadležnog organa.

Član 29

Ova Odluka stupa na snagu osmog dana od objavljivanja u ,,Službenom listu Crne Gore – Opštinski propisi”.

Broj: 147

Rožaje, 21.07.2017.godine

SKUPŠTINA OPŠTINE ROŽAJE

Predsjednik,

Husein Kurtagić, prof., s. r.